પરંતુ હોફમેન એનેક્સની ફરતે આવેલા ખાલી વિસ્તારની અંદર ઉચ્ચ વીજભારવાળી જાળી, શૌચાલય, સો વ્યક્તિ સમાય એવી ચોકીદારોની એક બેરેક, તેની સાથે જોડાયેલી એસએસની ઑફિસો, એક દવાખાનું અને રસોડાની સગવડ ઓસ્કરે પોતાની રીતે કરવાની હતી! લેફ્ટેનન્ટ કર્નલ હેસીબ્રોએક છેક ગ્રોસ રોસેનથી છાવણીનું નિરીક્ષણ કરવા માટે આવી ગયા હતા, અને કોગ્નેક, પોર્સેલિનના વાસણો, અને ઓસ્કરના શબ્દોમાં કહીએ તો “કિલોના હિસાબે” ચાનો ખાસ્સો જથ્થો લઈને પાછા ગયા હતા. ઉપરાંતમાં તેઓ નિરીક્ષણની ફી અને સેક્સન ‘ડી’ દ્વારા લાદવામાં આવેલ “શિયાળુ સહાય કર” પણ લઈને ગયા હતા, જેની કોઈ પહોંચ આપવામાં આવી ન હતી. “તેમની કારમાં આવી વસ્તુઓ માટે ખાસ્સી જગ્યા હતી.” પાછળથી ઓસ્કરે જાહેર કરતાં કહેલું. ઓક્ટોબર ૧૯૪૪માં ઓસ્કરને ખાતરી થઈ ચૂકી હતી, કે બ્રિનલિટ્ઝના હિસાબોમાં હેસીબ્રોએકે ખાસ્સા ગોટાળા કર્યા હતા.